## Les Arts rep Sara Baras amb el seu espectacle ‘Vuela’, en el qual homenatja Paco de Lucía

*** La *bailaora*, directora i coreògrafa oferix quatre funcions del seu últim espectacle els dies 27, 28, 29 i 30 de març
* La màxima exponent del flamenc a escala mundial celebra els 25 anys de la seua companyia amb este viatge coreogràfic compost per 15 peces úniques**

El Palau de les Arts Reina Sofia rep Sara Baras, la màxima exponent del ballet flamenc a escala mundial, que oferirà quatre funcions de *Vuela*, el seu últim espectacle, en la sala Principal del 27 al 30 de març.

Després del seu irresistible èxit amb *Alma* en 2022, la *bailaora*, directora i coreògrafa arriba a Les Arts amb esta proposta, amb la qual ret homenatge al mestre per antonomàsia de la guitarra, Paco de Lucía, en el dècim aniversari de la seua mort.

El mateix títol de l’espectacle fa referència a les buleries de *Volar* del millor guitarrista flamenc de tots els temps. *Vuela* és un viatge coreogràfic compost per 15 peces úniques, en el qual cada una gira entorn d’una paraula per a crear amb llenguatge flamenc paraules en moviment que tixen una narrativa poderosa.

“‘Madera’, que ens recorda la força d’unes arrels i la calidesa del ser; ‘Mar’, que ens convida a navegar en la passió i ser com l’aigua; ‘Muerte’, una manera d’explorar les emocions humanes des del més profund i ‘Volar’, l’única manera de fugir sense córrer, simplement deixant-nos portar per la celebració i l’alegria”, explica l’artista.

Totes les coreografies estan acompanyades per la música i la guitarra de l’artista Keko Baldomero, i incorporen peces originals, però també conegudes partitures del mestre de la guitarra com *La Barrosa, Canción de amor, Zyriab, Camarón* o *Volar*.

Ideat des del respecte, l’afecte i l’amor que l’artista i el geni de la guitarra es professaven, *Vuela* commemora també el 25 aniversari de la companyia de Sara Baras.

Les Arts recorda que les entrades es poden adquirir a través dels seus diferents canals de venda del teatre: taquilles, la línia de venda 96 197 59 00 i la seua [pàgina web](https://www.lesarts.com/es/vuela-sara-baras/).

Fecha: 24/03/2025